ખેર,હેમંતકુમારની યાદગીરીમાં આપણે એમના બે દ્વંદ્વગીતો માણીએ. એમાંથી એક તે ઉપર જણાવ્યું તે ફિલ્મ “આનંદમઠ”(1952)નું છે.એ બંગાળના વિખ્યાત નવલકથાકાર બંકિમચન્દ્ર ચટ્ટોપાધ્યાયની આઝાદી માટેની સશસ્ત્ર ક્રાંતિના વિષયવસ્તુ પર આધારિત નવલકથા ઉપરથી ફિલ્મિસ્તાન દ્વારા નિર્માણ પામેલું હતું. આપણું રાષ્ટ્રગીત બનવાને લાયક દેશ-સ્તુતિ ગાન “વંદે માતરમ” એ નવલકથાની અંદર જ હતું. ફિલ્મમાં પણ આ વંદેમાતરમનું સમુહ ગાન બે વાર રજુ થાય છે, એકવાર લતાના અને બીજી વાર હેમંતકુમારના પ્રધાનસ્વરે. ફિલ્મમાં પૃથ્વીરાજ કપુર, ગીતા બાલી, પ્રદીપકુમાર, અજિત, ભારત ભુષણ જેવા માતબર કલાકારો હતા. રાજસી ચહેરોમહોરો ધરાવનાર બંગાળી અભિનેતા પ્રદીપકુમાર બટબ્યાલને હિંદી ફિલ્મોમાં લાવનારા હેમંતકુમાર જ. ( આગળ જતા વિશ્વજીતને પણ લઇ આવ્યા.)